荔枝香
作者：周紫芝
朝代：宋

paragraphs: 千秋節當八月五，御樓卷簾看馬舞。
黄衫玉带分兩行，繡衣宫人擊雷鼓。
梨園法曲凄且清，相傳猶是隋家聲。
宜春北院蛾眉小，初按新聲未有名。
侍女焚香跪瑤席，更看真妃作生日。
恰值南方驛使來，旋採風枝露猶濕。
當時盛事人爭傳，荔枝香曲是新翻。
宫中行樂事亦秘，此曲不許人間聞。
馬嵬夢斷香塵息，滿山荔子無人摘。
却歸西內冷如冰，一聽遺音淚空滴。